Sabrina Salerno

Sabrina Salerno (pilnas vardas – Norma Sabrina Salerno; g. 1968 m. kovo 15 d.), kartais vadinama tiesiog Sabrina – italų dainininkė, fotomodelis, aktorė ir televizijos laidų vedėja, pardavusi daugiau kaip 20 milijonų muzikos įrašų. Didžiausio populiarumo sulaukė 1987 m. išleista daina „Boys (Summertime Love)“, pasiekusi daugelio Europos topų viršūnes.

Biografija 
 
1984 m. Sabrina tapo foto modeliu, kuomet laimėjo Ligūrijoje organizuotą grožio konkūrą. Tais pačiais metais ji pirmą kartą pasirodė televizijoje, o 1986 m. išleido singlą anglų kalba „Sexy Girl“. Ši tapo populiari gimtinėje ir atkreipė į Sabriną dėmesį gretimose šalyse. 1987 m. pasirodė debiutinis albumas „Sabrina“, kuriame taip pat visos dainos buvo įrašytos anglų kalba. Jame buvusi daina „Boys (Summertime Love)“ tapo dideliu hitu visoje Europoje (1 vieta Prancūzijoje ir Šveicarijoje, 5 vieta Jungtinėje Karalystėje) ir pačios atlikėjos „vizitine kortele“. Viso buvo parduota daugiau kaip 1,5 milijono singlo kopijų, o provokuojantis vaizdo klipas, nufilmuotas baseine, pavertė Sabriną tikru „sekso simboliu“. 

1988 m. pasirodė antrasis jos albumas „Super Sabrina“, o tokios dainos kaip „All of Me (Boy Oh Boy)“, „My Chico“ ir „Like a Yo-Yo“ leido jai išlikti viena populiariausių tų metų atlikėjų. Ji koncertavo daugelyje Europos šalių, o taip pat nusifilmavo juostoje „Fratelli d'Italia“. 

1991 m. ji įrašė duetą su Jo Squillo „Siamo donne“ – pirmą savo dainą italų kalba, kurią taip pat atliko tų metų Sanremo muzikos festivalyje. Trečiajam albumui „Over the Pop“ Sabrina pati parašė keletą dainų, tačiau jos noras atsiriboti nuo perdėta seksualus įvaizdžio sukėlė konfliktą su prodiuserių kompanija. To pasekoje buvo kur kas mažiau reklamos, o įrašas ir atskiri singlai patyrė komercinę nesėkmę.

Po skyrybų su prodiuseriais, 1994-95 m. Sabrina išleido keletą dainų, o 1996 m. atidarė savo įrašų studiją bei įrašė pirmą albumą italų kalba „Maschio dove sei“, kuriame disko stilių pakeitė labiau pop-rock muzika. Dainas palankiai įvertino kritikai, tačiau klausytojų susidomėjimas buvo nedidelis. Tuo pačiu laiku Sabrina sukūrė ir pirmąjį vaidmenį teatre, komedijoje „I cavalieri della Tavola Rotonda“ bei vedė televizijos žaidimą „Il mercante in fiera“.

Po 2000-ųjų Sabrina dažnai koncertavo su kitomis 8 dešimtmečio žvaigždėmis, atlikdama savo senas dainas. 2008 m. ji išleido dvigubą albumą „Erase/Rewind“, kuriame buvo naujai atliktos jos žymiausios dainos bei nauji kūriniai, o 2010 m. kartu su kita to laikotarpio žvaigžde Samantha Fox įrašė grupės „Blondie“ hito „Call Me“ perdirbinį. 

Paskutinį singlą Sabrina išleido 2014 m.

Diskografija 

 „Sabrina“ (1987)
 „Super Sabrina“ (1988)
 „Over the Pop“ (1991)
 „Maschio dove sei“ (1996)
 „A Flower‘s Broken“ (1999)
 „Erase/Rewind Official Remix“ (2008)

Filmografija 
 Ferragosto O.K. (TV filmas) (1986)
 Universalinė parduotuvė (1986)
 Professione vacanze (serialas) (1987)
 Delirium (1987)
 Tutti in palestra (TV serialas) (1987)
 Festa di Capodanno (mini serialas) (1988)
 Fratelli d’Italia (1989)
 Jolly Blu (1998)
 Tutti gli uomini sono uguali (situacijų komedija) (1998)
 Colori (2005)
 Film D (2006)

Šaltiniai

Nuorodos 
 IMDb profilis
 Oficialus puslapis 

Italijos dainininkai
Italijos modeliai
Italijos aktoriai